Učenci podaljšanega bivanja podružnične šole v Studenem obeležili mednarodni dan čebel, 20. maj

Po vrnitvi v šolske klopi so učenci, ki obiskujejo podružnično šolo v Studenem in so vključeni v oddelek podaljšanega bivanja, vsak teden spoznavali značilnosti letnih časov in dogodkov povezanih s tem.

V maju je kar nekaj dogodkov, ki so učence motivirali za dodatne dejavnosti v sklopu podaljšanega bivanja.

Spoznali so se z Antonom Globočnikom in njegovim pomenom za našo osnovno šolo in razvoj turizma in kraja Postojna.

Na isti dan, 20. maja pa so učenci obeležili tudi mednarodni praznik čebel, saj je pobuda za ta dan prišla prav s strani slovenskih čebelarjev.

Učenci so ves teden spoznavali pomen čebel za ljudi in prehrano, skrbi čebelarjev za ohranjanje čebel in tudi značilnosti panjskih končnic kot del slovenske kulturne dediščine.

Ob tej priložnosti so učenci ustvarili dva čebelnjaka s slikovitimi panjskimi končnicami in čebele v njihovem življenjskem prostoru, cvetočih travnikih in gozdovih.

V šolski knjižnici so ob tej priložnosti pripravili razstavo njihovih likovnih izdelkov.

Podaljšano bivanje, kot razširjen program osnovne šole, je lahko tudi del inovativnega in kakovostnega šolskega dela in nadgradnja učnih vsebin, ki jih učenci do petega razreda usvajajo pri rednem pouku.

Na podružnični šoli v Studenem se skupaj z učitelji obeh oddelkov in skupino v podaljšanem bivanju še kako zavedamo, da je čas, ki so ga učenci preživeli v času pouka na daljavo za njih in njihove starše bil drugačna izkušnja, zato želimo, tudi zaradi omejitev, ki nam jih je prinesla epidemija, dodatno obogatiti čas, ki ga učenci preživijo v šoli, s vsebinami, ki so učencem bližje. Učenci svoje veselje za ustvarjanje pokažejo in povedo, da so v tem šolskem letu izjemno bogato ustvarjali in svoje izdelke tudi postavili na ogled v šolskih prostorih.

Prav z objavo našega dela na spletni strani šole, želimo starše in tudi drugo zainteresirano javnost seznaniti, kako zelo ustvarjalni in inovativni znajo biti naši učenci, tudi učenci podružnične šole Studeno.

Sabina Ileršič

Foto: Sabina Ileršič